कहा-इसके डायलॉग्स बर्दाश्त करने लायक नहीं, एक्टर विक्रम मस्ताल बोले- फिल्म पर केस करूंगा
Adipurush Protest In Madhya Pradesh - आदिपुरुष फिल्म में सीन और डायलॉग्स को लेकर विरोध बढ़ता जा रहा है। आनंद सागर के रामायण सीरियल में हनुमान का पात्र निभाने वाले विक्रम मस्ताल ने भोपाल में प्रेस कॉन्फ्रेंस कर इस फिल्म को लेकर अपना विरोध दर्ज कराया
फिल्म 'आदिपुरुष' के सीन और डायलॉग्स को लेकर मध्यप्रदेश में भी विरोध हो रहा है। करणी सेना के राष्ट्रीय अध्यक्ष ने कहा है कि धार्मिक ग्रंथ की अवहेलना बर्दाश्त नहीं की जाएगी। फिल्म के डायरेक्टर को ढूंढो और मारो। फिल्म के हर पात्र को चांटा मारेंगे। इसके अलावा, आनंद सागर के रामायण सीरियल में हनुमान का पात्र निभाने वाले विक्रम मस्ताल ने भोपाल में कहा कि वे फिल्म को लेकर कानूनी कार्रवाई करेंगे।
राजगढ़ के ब्यावरा में क्षत्रिय करणी सेना के राष्ट्रीय अध्यक्ष राज शेखावत ने रविवार को प्रेस कॉन्फ्रेंस की। उन्होंने कहा कि 'आदिपुरुष' फिल्म में धार्मिक ग्रंथ की अवहेलना की गई है। हिंदू देवी-देवताओं के वस्त्र में भी चूक हुई है। इसके डायलॉग्स बर्दाश्त करने लायक नहीं हैं। राज शेखावत ने कहा कि करणी सेना इन लोगों को मारेगी...पक्का मारेगी।
करणी सैनिक 22 राज्यों में हैं। हमने मुंबई में भी कार्यकर्ताओं को निर्देश दे दिए हैं कि डायरेक्टर को ढूंढो और मारो। आज के युवा जो देखेंगे, वही सीखेंगे। आप लोग धार्मिक ग्रंथ और देवी-देवताओं पर फिल्म बनाते ही क्यों है? फिल्म बनाना ही है, तो जो चीज सत्य है, उसे दिखाइए। हमारे धार्मिक ग्रंथों का मनोरंजन मत करिए।
उन्होंने कहा कि फिल्म के डायरेक्टर हिंदू के अलावा और अन्य धर्म पर फिल्म क्यों नहीं बनाते? क्योंकि उन्हें ये पता है कि हिंदू कभी भी विरोध नहीं करेंगे, लेकिन अब समय बदला है। फिल्म में जो भी है उन सबको चांटा जड़ा जाएगा। फिल्म वालों को मैसेज दिया जाएगा, ताकि भविष्य में इस तरह की फिल्म कोई नहीं बनाए।
जल्द मनोज मुंतशिर का हिसाब होगा
करणी सेना के प्रदेश अध्यक्ष इंदल सिंह राणा ने मनोज मुंतशिर को चेतावनी देते हुए कहा कि सुन लो मनोज मुंतशिर शहर भी तेरा.. घर भी तेरा... और सिर भी तेरा...और जूता रहेगा करणी सेना का। करणी सेना तेरा जल्दी हिसाब करेगी।
विक्रम बोले- हनुमानजी को गलत तरीके से दिखाया
आनंद सागर की रामायण में हनुमानजी का पात्र निभाने वाले विक्रम मस्ताल ने भोपाल में प्रेस वार्ता की। मस्ताल ने आदिपुरुष फिल्म के खिलाफ विरोध दर्ज कराया। विक्रम ने कहा - मैं इस मूवी का पूरी तरह से विरोध करता हूं। श्रीराम और हनुमानजी के पात्र को जिस तरह से दिखाया गया वो पूरी तरह से गलत है। मस्ताल ने कहा - भाषा का प्रयोग ठीक तरह से नहीं किया गया, जबकि हमारे आराध्य ने कभी इस तरह की भाषा का प्रयोग नहीं किया। मैं फिल्म के खिलाफ कानूनी कार्रवाई करूंगा। अभी मैं फिल्म के बारे में सभी बातें समझ रहा हूं।
नर्मदा परिक्रमा पर बना रहा हूं फिल्म
विक्रम ने कहा-फिल्म के माध्यम से सनातन धर्म को गलत तरीके से दिखाया गया है। जिन सरकारों को लगता है संवाद गलत है, वो जो कार्रवाई करेंगे तो मैं उनके साथ हूं। मां नर्मदा की परिक्रमा को लेकर मैं फिल्म बना रहा हूं। फिल्म में नर्मदा में हो रहे अवैध खनन का मुद्दा भी उठाऊंगा।
उज्जैन में भी संतों ने किया था विरोध
उज्जैन में महामंडलेश्वर स्वामी शैलेशानंद गिरि महाराज ने कहा कि 'आदिपुरुष' के आवरण और आचरण दोनों में मिलावट की गई है। ग्रंथों में प्रभु श्रीराम मां सीता के वेशभूषा के बारे में एकदम स्पष्ट है कि उनका आवरण व आचरण कैसा था। वहीं, क्रांतिकारी संत अवधेशपुरी महाराज ने कहा कि 'आदिपुरुष' में जगत जननी मां सीता को फूहड़ तरीके से पेश किया गया। जो हिन्दू फिल्म देखेगा, उसकी भावनाएं आहत होंगी।
पढ़िए, मुंतशिर ने सफाई में क्या लिखा
गीतकार मनोज मुंतशिर ने ट्वीट कर लिखा- रामकथा से पहला पाठ जो कोई सीख सकता है, वो है हर भावना का सम्मान करना। सही या गलत, समय के अनुसार बदल जाता है, भावना रह जाती है। आदिपुरुष में 4000 से भी ज्यादा पंक्तियों के संवाद मैंने लिखे, 5 पंक्तियों पर कुछ भावनाएं आहत हुईं। उन सैकड़ों पंक्तियों में जहां श्रीराम का यशगान किया, मां सीता के सतीत्व का वर्णन किया, उनके लिए प्रशंसा भी मिलनी थी, जो पता नहीं क्यों मिली नहीं?
मेरे ही भाइयों ने मेरे लिए सोशल मीडिया पर अशोभनीय शब्द लिखे। वहीं मेरे अपने, जिनकी पूज्य माताओं के लिए मैंने टीवी पर अनेकों बार कविताएं पढ़ीं, उन्होंने मेरी ही मां को अभद्र शब्दों से संबोधित किया। मैं सोचता रहा, मतभेद तो हो सकता है, लेकिन मेरे भाइयों में अचानक इतनी कड़वाहट कहां से आ गई कि वो श्रीराम का दर्शन भूल गए। वे हर मां को अपनी मां मानते थे। शबरी के चरणों में ऐसे बैठे, जैसे कौशल्या के चरणों में बैठे हों।
तीन घंटे की फिल्म में 3 मिनट अलग लिख दिया
मनोज मुंतशिर ने लिखा कि हो सकता है, 3 घंटे की फ़िल्म में मैंने 3 मिनट कुछ आपकी कल्पना से अलग लिख दिया हो, लेकिन आपने मेरे मस्तक पर सनातन-द्रोही लिखने में इतनी जल्दबाजी क्यों की, मैं जान नहीं पाया। क्या आपने ‘जय श्री राम’ गीत नहीं सुना, ‘शिवोहम’ नहीं सुना, ‘राम सिया राम’ नहीं सुना? आदिपुरुष में सनातन की ये स्तुतियां भी तो मेरी ही लेखनी से जन्मी हैं। ‘तेरी मिट्टी’ और ‘देश मेरे ’भी तो मैंने ही लिखा है।
एक-दूसरे के विरोध में खड़े हुए तो सनातन हार जाएगा
मुंतशिर ने आगे लिखा- मुझे आपसे कोई शिकायत नहीं है, आप मेरे अपने थे, हैं और रहेंगे। हम एक दूसरे के विरुद्ध खड़े हो गए तो सनातन हार जाएगा। हमने आदिपुरुष सनातन सेवा के लिए बनाई है, जो आप भारी संख्या में देख रहे हैं और मुझे विश्वास है आगे भी देखेंगे।
मुंतशिर ने खुद बताया पोस्ट क्यों लिखी
मनोज ने आगे यह भी बताया कि उन्होंने ये पोस्ट क्यों की? क्योंकि मेरे लिए आपकी भावना से बढ़ के और कुछ नहीं है। मैं अपने संवादों के पक्ष में अनगिनत तर्क दे सकता हूं, लेकिन इससे आपकी पीड़ा कम नहीं होगी। मैंने और फिल्म के निर्माता-निर्देशक ने निर्णय लिया है, कि वो कुछ संवाद जो आपको आहत कर रहे हैं, हम उन्हें संशोधित करेंगे। इसी सप्ताह वो फिल्म में शामिल किए जाएंगे। श्री राम आप सब पर कृपा करें!
दिग्विजय सिंह ने भी उठाए सवा
पूर्व सीएम दिग्विजय सिंह ने भी आदिपुरुष फिल्म को लेकर सवाल उठाए हैं। दिग्विजय सिंह ने ट्वीट करते हुए लिखा- किस प्रकार हमारी पवित्र राम कथा का मज़ाक़ बना दिया हमें दुख है। राजीव जी की “रामायण” सीरियल देखिए और अब नरेन्द्र मोदी काल की “आदिपुरुष”। आरएसएस भगवान राम को ईश्वर का अवतार नहीं मानते वे उन्हें “आदिपुरुष” मानते हैं।
दिग्विजय सिंह ने मनोज मुंतशिर का सम्मान करते हुए पीएम नरेन्द्र मोदी की फोटो रिट्वीट करते हुए अगले ट्वीट में लिखा- हमारी सनातनी परंपराओं को इसने समाप्त कर दिया। और प्रधानमंत्री नरेन्द्र मोदी आप इसका सम्मान कर रहे हैं?
सागर में राजस्व एवं परिवहन मंत्री के पुत्र ने आदिपुरुष फिल्म के विरोध में निकाली बाइक रैली
